Timo Rautiaiselta murtui luu oudossa onnettomuudessa Marcus Grönholmin kyydissä. Näin kaikki tapahtui.

Timo Rautiainen voitti Marcus Grönholmin kartturina kaksi maailmanmestaruutta. THOMAS LINDBERG

– Ouu, aiii! Timo Rautiainen huutaa tuskasta kesken erikoiskokeen Turkin rallissa 2004.

– Mitä tapahtui, Marcus Grönholm kysyy huolestuneena kartturiltaan.

– Tuli perseeseen jotain läpi. Ai v*ttu, Rautiainen vaikeroi.

Pätkän maalissa Grönholm antaa englanninkielellä autonsa ikkunasta lyhyen mutta rallimaailman ehkä legendaarisimman haastattelun. Hän kertoo kiven tai jonkun tulleen Timon istuimen läpi.

– Up in the ass of Timo, ”Bosse” sanoo ja kuvailee tilannetta niin sanotusti kansainvälisellä käden liikkeellä.

Tilanteesta Youtubeen ladatut videot ovat keränneet noin miljoona katselukertaa, ja siitä on tehty myös musiikki-remix.

– Mitään penetraatiota ei tapahtunut, jo huumorilla kivuliasta tilannetta muisteleva Rautiainen tarkentaa.

Kuin vasaran isku

Mitä ihmettä turkkilaisella soratiellä oikein tapahtui? Grönholmin kanssa MM-tittelin vuosina 2000 ja 2002 voittanut Rautiainen, 50, kertoo nyt oudon onnettomuuden yksityiskohdat Iltalehdelle.

– Turkin rallissa sivutiepistot oli siimoitettu lyömällä harjateräkset pystyyn tiehen ja teippi niiden väliin, ettei kukaan aja sinne. Edellä mennyt auto oli kaatanut yhden harjateräksen tielle. Tai ei me sitä nähty, mutta oletetaan näin. Kun ajettiin siitä yli, etupyörä nosti harjateräksen pystyyn, ja se kiilautui pohjaa ja maata vasten.

Kovassa vauhdissa maa ei antanut periksi, mutta auton pohja antoi.

– Harjateräs tuli auton pohjan ja penkin läpi mun oikeaan perseposkeen. Isku oli kova. Tuntui kuin joku olisi lyönyt vasaralla suoraan kankkuun, Rautiainen kuvailee.

Käsikin paloi

Miehen onneksi terästanko ei mennyt läpi ihosta eikä haalareista. Se ei kuitenkaan pudonnut heti, joten kartturin piti tutkia, mistä on kysymys.

– Hetken siinä huudettuani löysäsin vöitä ja sain käden sinne. Poltin heti käteni. Teräs oli pohjan läpäisystä niin kuuma.

– Yritin tuskan hiki otsalla olla hiljaa, ja Bosse ajoi maaliin. Jossain vaiheessa se harjateräs tippui, ja pääsin istumaan vähän paremmin.

Rautiainen ei joutunut tapauksen takia keskeyttämään kisaa.

– Ei, ei. Tutkittiin, ettei ole iho rikki. Vähän kipulääkettä, ja ajettiin se kisa maaliin.

Voitto jäi kuitenkin episodin vuoksi haaveeksi.

Kipsaus mahdoton

– Seuraavalla viikolla ajettiin rengastestiä tuossa nykyisellä kakkospätkällä, Pihlajakoskella. Ei pystynyt istumaan missään asennossa, sattui ja sattui. Ajattelin, että miten se nyt vielä voi sattua, kun ei siinä enää ollut kuin mustelma.

Rautiainen meni seuraavana päivänä lääkäriin, jossa selvisi, että luu oli murtunut kahdesta kohtaa.

– Se luu, jonka päällä on pakaralihakset ja jonka päällä istutaan. Se selitti sen kivun.

Vammaa ei voinut hoitaa niin kuin luunmurtumia yleensä eli kipsaamalla.

– Joo, ei voitu laittaa persekipsiä, Rautiainen nauraa.

Pehmuste auttoi

Seuraava kisa oli Argentiinan ralli.

– Siellä meidän fysioterapeutti löysi jostain peräkylästä sairaalatarvikekaupan ja kävi ostamassa istuinrenkaan. Esimerkiksi synnyttäneet naiset saattavat istua sellaisella joitakin viikkoja, tai jos on ollut joku alapääleikkaus, niin se helpottaa painetta.

Apuväline oli yksinkertainen kangaspäällysteinen vaahtomuovirengas, mutta se tepsi. Rautiainen käytti istuinrengasta ralliuransa loppuun eli vuoden 2007 RAC-ralliin asti.

– Mulla on se nyt himassa kehystettynä. Mekaanikot laittoivat sen kehyksiin, ja siinä on kyltti, jossa lukee Maailman nopein perserengas.